אליס וולטון

אליס לואיז וולטון (באנגלית: Alice Louise Walton; נולדה ב-7 באוקטובר 1949) היא מיליארדרית אמריקאית, אחת מיורשי חברת וולמארט. היא בתם של מייסד וולמארט סם וולטון והלן וולטון, ואחותם של רוב וולטון, ג'ים וולטון וג'ון ט. וולטון.

הונה הוערך בנובמבר 2025, בכ-111 מיליארד דולר.

 חינוך וקריירה 
וולטון נולדה בניופורט, ארקנסו. היא בוגרת אוניברסיטת טריניטי בסן אנטוניו שבטקסס, בעלת תואר ראשון בכלכלה וניהול כספים. היא החלה את הקריירה שלה כאנליסטית ומנהלת קרן הון סיכון בחברת First Commerce Corporation, ומאוחר יותר שירתה כסגנית יו"ר וראש אגף פעילות בתחום ההשקעות ב-Arvest Bank Group. ב-1988, וולטון הקימה את בנק ההשקעות Llama Company. היא שימשה כנשיאה, יו"ר הדירקטוריון וכמנכ"לית החברה. למשך תקופה היא שימשה כברוקרית בבית ההשקעות E.F. Hutton.

היא הייתה היו"ר הראשונה והכוח המניע שתמך במועצה האזורית של צפון-מערב ארקנסו בפיתוח ובניית נמל התעופה האזורי. וולטון ארגנה והשקיעה הון ראשוני למימון הבנייה. לאות הוקרה על תרומתה לפרויקט שדה התעופה, ותמיכתה בשיפור התחבורה ברחבי האזור, דירקטוריון רשות שדות התעופה קרא לבניין הטרמינל על שמה. בשנת 2001 וולטון צורפה להיכל התהילה לתעופה של ארקנסו.

בסוף 1990, וולטון סגרה את חברת לאמה שהייתה בבעלותה ועברה לחוות Walton's Rocking W Ranch הגדולה אשר במילפאס, טקסס, שם גידלה סוסים. ב-2015 עברה לפורט וורת שבטקסס, כדי להתמקד בייסוד מוזיאון לאמנות בארקנסו.

 אמנות 
שמאל|ממוזער|קריסטל ברידג'ס, המוזיאון לאמנות אמריקאית, בנטונוויל, ארקנסו
את יצירת האומנות הראשונה שלה רכשה וולטון בגיל עשר מהחנות של אביה. הייתה זו רפרודוקציה של הציור "עירום בכחול" של פיקאסו. היא ואמה נהגו לעיתים קרובות לצייר בצבעי מים בטיולי קמפינג. התעניינותה בתחום האמנות הוביל אותה לעמוד בראש יוזמות הקרן של משפחת וולטון לפיתוח מוזיאון קריסטל ברידג'ס לאמנות אמריקאית, בבנטונוויל שבארקנסו. המוזיאון, אשר נפתח בנובמבר 2011, שואף להיות מוסד לאומי מוביל ומרכזי המוקדש לאמנות ואמנים אמריקאים, ומרכז למען חינוך וקהילה.

בדצמבר 2004, אוסף האמנות של דניאל פראד ואשתו, ריטה, עלה למכירה פומבית בסות'ביס בניו יורק. מאוחר יותר התגלה כי המחירים הגבוהים שהוצעו על ידי קונה אנונימי בטלפון היו בהוראת וולטון, אשר רכשה באמצעות הטלפון אמנות בשווי של לפחות 20 מיליון דולר.

 חייה האישיים 
בשנת 1974, בהיותה כבת 24, נישאה וולטון לראשונה לבנקאי השקעות מלואיזיאנה, אך השניים התגרשו שנתיים וחצי מאוחר יותר. זמן קצר לאחר מכן היא התחתנה עם הקבלן שבנה את בריכת השחייה בביתה, אך תוך זמן קצר גם נישואין אלו נסתיימו בגירושים.

 מעורבות בתאונות דרכים 
וולטון נעצרה מספר פעמים בגין נהיגה בשכרות, והייתה מעורבת בלפחות ארבע תאונות דרכים, אחת מהן קטלנית. בשנת 1983 במהלך איחוד משפחתי בחג ההודיה בקרבת אקפולקו שבמקסיקו, וולטון איבדה שליטה על ג'יפ שכור, צללה לתוך גיא, ושברה את רגלה. היא חזרה לארצות הברית, ועברה יותר משני תריסר ניתוחים והיא סבלה כאב ממושך עקב הפציעות. באפריל 1989 הייתה מעורבת בתאונה, אשר בה פגעה והרגה הולכת רגל כבת 50 בשם אולטה הארדין, בעת שחצתה את הכביש. עדי הראייה ציינו כי וולטון נהגה במהירות מופרזת בעת התאונה, אך לא הוגשו כתבי אישום. ב-1998 לאחר שפגעה במד דלק, דווח כי נהגה תחת השפעת אלכוהול. היא שילמה קנס של $925 ולא קיבלה עונש מאסר.

ב-7 באוקטובר 2011, ביום הולדתה ה-62, היא שוב נעצרה על נהיגה בשכרות בוותרפורד שבטקסס, אחרי ארוחת ערב עם חברים בפורט וורת'. עורך דינה של וולטון הוציא הודעה לעיתונות לפיה היא מכירה בחומרת האירוע ומביעה על כך חרטה. האישומים בוטלו בספטמבר 2013 ללא שהוגש כתב אישום.

 ראו גם 
 סם וולטון
 וולמארט

קישורים חיצוניים



 הערות שוליים 

קטגוריה:נדבניות אמריקאיות
קטגוריה:מיליארדריות אמריקאיות
קטגוריה:מיליארדרים אמריקאים
קטגוריה:בוגרי אוניברסיטת טריניטי (טקסס)
קטגוריה:אמריקאים שהופיעו ברשימת טיים 100
קטגוריה:נהגים שדרסו למוות
קטגוריה:אמריקאיות שנולדו ב-1949
קטגוריה:אמריקאים שנולדו ב-1949